Christine Antorini (S), 2008-05-08:
Jeg vil gerne gentage og minde om, hvad der står i svaret fra undervisningsministeren i forhold til karaktergivningen, som den var tidligere, da man kunne gå til gruppeeksamen.
Uanset om man gik til den individuelle eksamen eller man gik til en gruppeeksamen, så var den karakter, man fik, en individuel karakter, og derfor vil der også være et antal gruppeeksamener, der tidligere blev bedømt sådan, at der blev givet forskellige karakterer.
Men der vil selvfølgelig også være et antal, for hvilke det viser sig, at gruppemedlemmerne, fordi de netop har arbejdet i gruppe om at skrive opgaven, får karakterer, der ligger meget tæt på hinanden.
Derfor vil jeg også minde ordføreren fra Venstre om de mange, mange fra erhvervslivet - og jeg ved, at fru Anne-Mette Winther Christiansen har fået de samme mange e-mails - som beder om, om man dog ikke kan vende tilbage til også den eksamensform, for det giver nogle kompetencer, de har brug for.
Det er jo en sag, vi har drøftet adskillige gange, friheden til forskellige eksamensformer, herunder muligheden for at kunne bruge gruppeeksamen.
For det første frihed til selv at vælge eksamensformer, herunder muligheden for gruppeeksamen, og for det andet modernisering af de prøver og eksamensformer, vi har, sådan at vi får et uddannelsessystem, som afspejler de kompetencer, man skal have, når man siden hen skal ud på arbejdsmarkedet.
Siden regeringen gennemførte sit forbud mod gruppeeksamen og gruppeopgaver i den forbindelse, har der været en massiv kritik fra omverdenen.
Det er en kritik, som ikke alene har været fra samtlige uddannelsessteder, men det er en kritik, som har bredt sig meget, meget langt ud i det erhvervsliv, som er afhængigt af at få rigtig dygtige studerende ud, som ved, hvordan man arbejder på den mest moderne måde, herunder hvordan man arbejder sammen med andre, og hvordan man arbejder projektorganiseret.
For det er den måde, som moderne virksomheder driver deres arbejde på med medarbejdere.
Der har været kritik fra samtlige brancheorganisationer; der har været kritik fra de store grupper, som organiserer medarbejdere, f.eks. har der senest været en meget appellerende mail - som jeg ved at alle uddannelsesordførere fra de forskellige partier har modtaget - fra censorkorpset blandt ingeniørerne, som er det største hovedområde, og som dækker en meget vigtig del af det private arbejdsmarked ...
Jeg takker formanden.
Det gør det lettere.
Senest har alle uddannelsesordførere - her lige inden debatten gik i gang - fået en meget appellerende mail fra censorkorpset blandt ingeniørerne, der dækker det største hovedområde inden for Videnskabsministeriets område, nemlig fra Michael Vaag fra Lego, som siger: Vil I ikke godt give os mulighed for at bruge den brede vifte af moderne undervisningsformer, herunder prøveformer og gruppeeksamen, for vi kan se, hvor vigtigt det er i forhold til de kompetencer, de unge mennesker har, når de kommer ud på vores arbejdspladser?
Det er netop derfor, vi her ved andenbehandlingen vil appellere til, at alle de - også fra regeringspartierne - som har talt for genindførelse af gruppeeksamen, tænker sig om og giver det en chance for rent faktisk at blive vedtaget.
Der er ingen grund til at gøre det her til et stort ideologisk slagsmål.
Vi har en virkelighed, hvor der er behov for, at man også skal kunne anvende gruppeeksamen.
Desværre er der sket det, at den medforslagsstiller, der var fra Ny Alliance, fru Malou Aamund, har valgt at forlade Ny Alliance, og hun er nu blevet innovationsordfører hos Venstre.
Men vi går ud fra, at fru Malou Aamund stadig væk mener, at der er dybt behov for modernisering af uddannelsessystemet, herunder prøveformer og gruppeeksamen, for vi ved, at fru Malou Aamund har en meget bred kontaktflade til netop det erhvervsliv, som appellerer til, om vi dog ikke kan genindføre gruppeeksamen.
Der har været rejst tvivl om to ting, nemlig om det er sådan, at man ved gruppeeksamen også skal have en gruppekarakter.
Hvis man læser betænkningen til dette beslutningsforslag, fremgår det helt tydeligt i svaret fra undervisningsministeren, at der altid gives en individuel karakter, også selv om det er en gruppeeksamen.
Der er også nogle, der har været i tvivl om, om det betyder, at man kan gå igennem et helt uddannelsesforløb alene med gruppeeksamener.
Nej, det kan man ikke.
Det understreges, at der netop skal være mulighed for en bred vifte af prøveformer, herunder gruppeeksamen.
Det vil sige, at man også skal igennem en individuel eksamen undervejs i en videregående uddannelse.
Derfor vil jeg som afslutning fra forslagsstillernes side endnu en gang appellere til, at de mange, som har givet udtryk for en positiv holdning - og der er også en fra Venstre, der rent faktisk har stemt for det her beslutningsforslag tidligere - skaber mulighed for, at vi vender tilbage til noget af det, som vi rent faktisk er kendt for i udlandet, nemlig at vi kan arbejde meget moderne med læring på en måde, som der er dybt behov for ude i det private erhvervsliv.